MT
C 418/38
Il-Ġurnal Uffiċjali tal-Unjoni Ewropea
31.10.2022
Rikors ippreżentat fid-19 ta’ Awwissu 2022 – Spanja vs Il-Kummissjoni (Kawża T-508/22) (2022/C 418/52) Lingwa tal-kawża: l-Ispanjol Partijiet Rikorrent: Ir-Renju ta’ Spanja (rappreżentant: I. Herranz Elizalde, aġent) Konvenut: Il-Kummissjoni Ewropea
Talbiet Ir-rikorrent jitlob li l-Qorti Ġenerali jogħġobha: i. tannulla d-Deċiżjoni ta’ Implimentazzjoni tal-Kummissjoni (UE) 2022/908 tat-8 ta’ Ġunju 2022 li teskludi mill-finanzjament tal-Unjoni Ewropea ċertu nefqa imġarrab mill-Istati Membri taħt il-Fond Agrikolu Ewropew ta’ Garanzija (FAEG) u l-Fond Agrikolu Ewropew għall-Iżvilupp Rurali (FAEŻR) (1), sa fejn din tirreferi għar-Renju ta’ Spanja.
ii. sussidjarjament, fl-ewwel lok, tannulla parzjalment id-deċiżjoni kkontestata, billi tnaqqas ir-riskju stmat għas-snin finanzjarji 2016 u 2017 għal EUR 3 241 314,99.
iii. sussidjarjament, konformement mat-tieni motiv invokat insostenn tar-rikors, tannulla parzjalment id-deċiżjoni kkontestata, billi tnaqqas il-korrezzjoni b’rata fissa għas-snin finanzjarji 2016 u 2017 minn 5 % għal 2 %.
iv. tikkundanna lill-istituzzjoni konvenuta għall-ispejjeż.
Motivi u argumenti prinċipali Insostenn tar-rikors tiegħu, ir-rikorrent jinvoka żewġ motivi. 1.
L-ewwel motiv ibbażat fuq applikazzjoni indebita ta’ korrezzjoni b’rata fissa. — F’dan ir-rigward, ir-Renju ta’ Spanja jsostni li d-deċiżjoni kkontestata tikser il-prinċipju ta’ proporzjonalità tal-korrezzjonijiet finanzjarji billi tapplika indebitament korrezzjoni b’rata fissa, bi ksur tal-Artikolu 52(2) tar-Regolament 1306/2013 (2), u tikser id-dritt għal amministrazzjoni tajba billi ma eżaminatx bid-diliġenza meħtieġa l-evalwazzjonijiet tar-riskju ppreżentati mill-awtoritajiet Spanjoli.
Dan l-ewwel motiv min-naħa tiegħu huwa maqsum fis-submotivi segwenti, li minnhom jirriżulta, kemm b’mod iżolat, kif ukoll meqjusa flimkien, l-assenza ta’ proporzjonalità tal-korrezzjoni finanzjarja applikata. — III.1.
Żball ta’ evalwazzjoni, inkwantu l-Kummissjoni kkonkludiet li jeżisti dubju serju u raġonevoli dwar il-portata tal-kontrolli tar-rekwiżit legali ta’ ġestjoni 1 (iktar ’il quddiem ir-“RLĠ 1”). — Il-Kummissjoni wettqet żball: (i) peress li ma ħaditx inkunsiderazzjoni l-fatt li l-ispetturi, waqt il-kontrolli fuq il-post, kienu jivverifikaw ir-rekwiżit ta’ qies tal-fosos tad-demel tar-raba u r-reviżjoni tar-reġistru tal-azjenda agrikola; (ii) peress li, waqt l-awditu, ebda qies jew kontroll fuq il-post ma wrew irregolaritajiet imwettqa mill-benefiċċjarji u lanqas żbalji li l-ispetturi setgħu wettqu waqt il-kontrolli li saru; (iii) meta evalwat bħala nuqqas fil-portata u fil-kwalità tal-kontrolli tar-RLG 1, li, jekk ikun il-każ, jista’ jiġi kklassifikat biss bħala nuqqas fil-kontroll fundamentali “Komunikazzjoni tar-riżultati”, li diġà kien speċifikament evalwat mill-Kummissjoni fir-rapport sommarju. — III.2.
Żball ta’ evalwazzjoni, inkwantu l-Kummissjoni kkonkludiet li jeżisti dubju serju u raġonevoli dwar il-portata tal-kontrolli tar-rekwiżit legali ta’ ġestjoni 3 (iktar ’il quddiem ir-“RLĠ 3”).